La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 25 de gener de 2019 que són les que els corresponen els números 35/2019 a 48/2019, i que es tramitaran de conformitat amb la valoració de les admissions que s'ha dut a terme.
S'informa també de les dues noves peticions de dictamen de la Comissió formulades per part de l'Ajuntament de Palau d'Anglesola i el de Sant Cugat del Vallès així com de la interposició del recurs contenciós administratiu contra la Resolució de la Comissió 327/2018 per part de l'Oficina Antifrau de Catalunya, RCA 13/2019, amb la corresponent petició de mesures cautelars de suspensió.
En darrer terme s'informa de dues peticions de col·laboració en activitats de formació i divulgació dels criteris interpretatius de la Comissió que ens han fet arribar des de la Secretaria de Transparència i Govern Obert per dur-les a terme amb l'Escola d'Administració Pública de Catalunya.
Es donen per llegides les actes de les sessions corresponents als dies 27 de desembre de 2018 i 10 de gener de 2019, corresponents a les sessions quaranta-quatrena del Ple de l'any 2018 i a la primera sessió de l'any 2019.
Proposta d'Acord per requerir la incoació del procediment sancionador en relació amb l'incompliment d'execució de la Resolució 259/2018, de 21 de setembre
El senyor Josep Mir, ponent de la Proposta d'Acord pel qual es requereix la incoació del procediment sancionador corresponent per incompliment de la Resolució 259/2018, de 21 de setembre, de forma reiterada per part de la Universitat Autònoma de Barcelona, comenta el desenvolupament de la fase d'execució d'aquesta resolució i les incidències que s'han produït i que ha posat de manifest la persona reclamant.
Es formulen esmenes al text de la Proposta d'acord que seran introduïdes pel mateix ponent a l'Acord definitiu.
Proposta d'Acord de suspensió de la tramitació Reclamació 407/2018
El senyor Josep Mir, ponent de la proposta d'Acord pel qual es proposa suspendre la tramitació de la Reclamació 407/2018, exposa que aquesta es fonamenta en el fet que la part reclamant ha interposat un recurs de reposició sobre la resolució extemporània de l'Ajuntament de Deltebre a la seva sol·licitud d'accés a informació pública.
A l'espera que es pugui resoldre de forma expressa el recurs administratiu interposat es proposa suspendre el procediment de reclamació davant la GAIP.
Proposta de resolució d'estimació parcial de la Reclamació 402/2018
El senyor Josep Mir, ponent de la Proposta de resolució d'estimació parcial de la Reclamació 402/2018 plantejada contra l'Ajuntament del Vendrell i que fa referència a l'accés a la còpia íntegra de l'oferta presentada per una empresa en concurs públic relatiu al servei energètic i manteniment integral de l'enllumenat públic, sol·licitada per l'entitat Xarxa Vendrellenca, exposa els elements que duen a l'estimació parcial de la reclamació.
Es considera oportú destacar aquesta resolució al web de la Comissió atès que recopila els criteris interpretatius de la GAIP en matèria de contractació pública.
Proposta de resolució d'estimació de la Reclamació 433/2018
El senyor Josep Mir, ponent de la Proposta de resolució d'estimació de la Reclamació 433/2018, plantejada contra l'Ajuntament d'Ullastret i que fa referència a l'accés altes i baixes en el padró municipal produïdes en els últims 12 mesos, relaciona els elements que duen a l'estimació de la reclamació, tenint en compte la condició de càrrec electe que ostenta la persona reclamant i l'informe favorable a l'accés que ha emès l'Autoritat Catalana de Protecció de Dades sobre aquest procediment.
Es considera convenient destacar aquesta resolució al web de la Comissió pel seu anàlisi de l'accés a les dades del Padró Municipal.
Proposta de resolució d'estimació de la Reclamació 435/2018
El senyor Josep Mir, ponent de la Proposta de resolució d'estimació de la Reclamació 435/2018, plantejada contra el Departament d'Ensenyament i que fa referència a la quantitat total destinada a la formació de persones adultes, import desglossat per centre educatiu depenent del Departament i el criteri o criteris emprats per adjudicar aquestes partides els darrers 7 anys, relaciona la fonamentació de l'estimació de la reclamació.
El senyor Josep Mir exposa que s'ha lliurat informació durant la tramitació del procediment i que correspon acordar la necessitat de derivar la sol·licitud d'informació al Consorci d'Educació de Barcelona a fi que sigui aquest el que li faciliti a la persona reclamant la informació que correspon al seu àmbit d'actuació.
Proposta de resolució de finalització de la Reclamació 500/2018 per pèrdua d'objecte
El senyor Josep Mir, ponent de la Proposta de resolució d'estimació de la Reclamació 500/2018, plantejada contra l'Ajuntament de Sant Cugat del Vallès, relativa a informació sobre el nombre de treballadors del municipi que perceben la retribució denominada plus d'experiència i el nombre de treballadors que no el perceben aquest complement i que aquesta informació sigui desglossada per anys i import, durant el període de 2013 a 2017, exposa els elements de tramitació que s'han dut a terme i que han comportat la pèrdua sobrevinguda de l'objecte de la reclamació, atès que la informació ha estat lliurada a la part reclamant.
Proposta de resolució d'estimació de la Reclamació 516/2018
El senyor Josep Mir, ponent de la Proposta de resolució d'estimació de la Reclamació 516/2018, plantejada contra el Consorci d'Aigües de Tarragona, en relació amb l'accés a informació sobre les retribucions, dietes i registre d'interessos de les persones que conformen els òrgans de govern del Consorci, així com la seva publicació, exposa en detall quins son els elements que planteja aquesta reclamació, en la qual té una especial incidència la naturalesa jurídica del Consorci i la seva subjecció a la normativa de transparència.
El ponent exposa la fonamentació del sentit estimatori de la reclamació; es precisa que és estimació parcial en la mesura que no és competència de la Comissió entrar a valorar la publicitat activa de la informació reclamada, petició que també és formulada per la part reclamant.
Es considera oportú destacar aquesta resolució al web de la Comissió atès que precisa la subjecció plena del Consorci d'Aigües de Tarragona a les obligacions de la llei de transparència, atesa la seva composició, funcions i percepció de fons públics.
Es comenten els treballs que s'estan duent a terme per millorar la funcionalitat del cercador de resolucions del web de la Comissió, amb un evolutiu i la política de comunicació de la comissió amb el compte de twitter.